L’IES Comarcal treballa la inclusió amb el projecte Erasmus+
2025-07-24

El mes de març passat, dins de programa “Young people in Europe today”, emmarcat en el projecte Erasmus KA121, l’alumnat de 4t de l’ESO de l’IES Comarcal, que integra l’equip d’internacionalització, treballava la inclusió juntament amb alumnat d’instituts d’Alemanya i Finlàndia. En aquest cas, el centre burjassoter va exercir d’amfitrió, “i estem molt orgullosos del treball desenvolupat i dels aprenentatges aconseguits”, han assenyalat fonts del centre educatiu.

La setmana va començar rebent a l’alumnat en l’institut de Burjassot, on es va dur a terme un xicotet concert de la mà d’un dels companys del Comarcal, Eugenio Henriques, “d’aquesta manera, vam mostrar com alumnes del nostre centre que no són músics són capaços de fer música i com la música representa una eina inclusiva dins del centre”.

Al llarg de la setmana, es van realitzar diverses visites i eixides per a aconseguir que l’alumnat tinguera una visió àmplia de les diferents maneres d’afavorir la inclusió a través del treball, l’oci o la conciliació, entre altres. Gràcies a la col·laboració de diferents associacions locals, van poder conéixer millor com es treballa la inclusió en l’àmbit comunitari.

Així, els participants en aquesta activitat van tindre l’oportunitat de visitar l’associació “Sembra en Saó”, on van conéixer com l’horta pot ser un model de vida per a moltes persones i com pot ajudar diferents joves a tindre una eixida professional. Així mateix, es van entrevistar amb el president del Club ADERES Burjassot on treballen amb joves amb diversitat intel·lectuaal i els motiven a través de l’esport. A més, l’alumnat va tindre la possibilitat de participar en el Pavelló Cobert Municipal en un entrenament de l’equip de basquet del ADERES.

També van conéixer a la psicòloga i educadora de l’associació Maternando, la qual fa costat a mares adolescents i les ajuda amb la cura dels fills, al mateix temps que elles poden continuar amb la seua formació acadèmica i professional.

Totes aquestes visites i accions van ajudar al desenvolupament dels treballs de disseny dels estudiants amb l’objectiu de crear diferents recursos que afavoriren una societat més inclusiva, “en resum, ha sigut una experiència molt enriquidora per a totes i tots els estudiants i per al professorat que n’ha format part”, han conclós des del Comarcal.